CELEX: 52014PC0680
Language: ro
Date: 2014-10-27
Title: Propunere de DECIZIE A CONSILIULUI de stabilire a poziției care urmează să fie adoptată în numele Uniunii în cadrul comitetului administrativ al Comisiei Economice pentru Europa a Organizației Națiunilor Unite cu privire la noul proiect de regulament privind coliziunea laterală cu un stâlp și privind proiectul de amendament la noul regulament privind coliziunea laterală cu un stâlp

|
			
		
		
		52014PC0680
		
			Propunere de DECIZIE A CONSILIULUI de stabilire a poziției care urmează să fie adoptată în numele Uniunii în cadrul comitetului administrativ al Comisiei Economice pentru Europa a Organizației Națiunilor Unite cu privire la noul proiect de regulament privind coliziunea laterală cu un stâlp și privind proiectul de amendament la noul regulament privind coliziunea laterală cu un stâlp /* COM/2014/0680 final - 2014/0314 (NLE) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
·                        
Motivele și obiectivele propunerii
La nivel internațional, Comisia
Economică pentru Europa a Organizației Națiunilor Unite
(CEE-ONU) elaborează cerințe armonizate, menite să înlăture
barierele tehnice din calea comerțului cu autovehicule și sisteme
utilizate pentru astfel de autovehicule între părțile contractante la
„Acordul revizuit din 1958”[1]
și să garanteze că aceste vehicule oferă un nivel ridicat
de siguranță și protecție a mediului.
CEE-ONU a finalizat recent un proiect de
regulament privind dispozițiile uniforme referitoare la omologarea
vehiculelor în ceea ce privește performanța lor în ceea ce
privește coliziunea laterală cu un stâlp[2] și un proiect de amendament
la acest nou proiect de regulament[3].
Obiectivul proiectului de regulament, precum și modificările propuse
la acesta, este de a stabili un nivel ridicat de siguranță pentru
pasagerii vehiculelor implicate într-o coliziune laterală cu un obiect
rigid înalt, precum un copac sau stâlp de felinar.
Introducerea imediată a amendamentului la
noul proiect de regulament va oferi părților contractante
posibilitatea fie de a aplica într-o primă etapă noul regulament în
seria inițială, fie de a aplica imediat seria modificată. Seria
inițială va include o scutire cu încercări de severitate reduse
pentru autoturisme foarte strâmte. Seria modificată elimină scutirea
pentru părțile contractante care nu au o nevoie intrinsecă
să o aplice într-o primă etapă.
Dispozițiile stabilite de regulamentul
tehnic mondial nr. 14 privind coliziunea laterală cu un stâlp, astfel cum
a fost adoptat prin Decizia 14675/13 a Consiliului[4], sunt transpuse
eficient în noul proiect de regulament CEE-ONU și proiectul de amendament
la noul proiect de regulament CEE-ONU.
Prezenta propunere vizează să
definească poziția Uniunii în ceea ce privește votarea
proiectului de regulament CEE-ONU privind coliziunea laterală cu un stâlp,
precum și proiectul de amendament la acesta, supuse la vot în cadrul
reuniunii WP29 care se va desfășura între 11 și 14 noiembrie 2014.

·                        
Contextul general
Regulamentul (CE) nr. 661/2009 al
Parlamentului European și al Consiliului din 13 iulie 2009 privind
cerințele de omologare de tip pentru siguranța generală a
autovehiculelor, a remorcilor acestora, precum și a sistemelor,
componentelor și unităților tehnice separate care le sunt
destinate[5]
stabilește cerințele de bază pentru omologarea de tip a
autovehiculelor în ceea ce privește protecția în caz de impact
lateral, prin trimitere directă la Regulamentul nr. 95 al CEE-ONU –
Dispoziții uniforme privind omologarea vehiculelor în ceea ce
privește protecția pasagerilor în caz de coliziune laterală[6]. Cu toate acestea, este
recunoscut faptul că aspectul coliziunii laterale cu un stâlp nu
intră sub incidența legislației UE.
Cu toate acestea, se preconizează în
continuare că Uniunea va vota în favoarea noului proiect de regulament
CEE-ONU privind coliziunea laterală cu un stâlp, precum și orice
proiect de amendament aferent, pentru a promova cerințe comune armonizate
la nivel internațional care vor facilita comerțul internațional.
Aceasta va permite fabricanților și furnizorilor din industria
europeană de automobile să respecte un set unic de cerințe
recunoscute pe plan mondial, și anume în țările care sunt
părți contractante la „Acordul din 1958 revizuit”, care va pune în
aplicare dispozițiile privind coliziunea laterală cu un stâlp.
·                        
Dispoziții în vigoare în domeniul
propunerii
Nu există dispoziții în vigoare în
domeniul propunerii.
·                        
Coerența cu celelalte politici și
obiective ale Uniunii
Dacă va fi pusă în aplicare la
nivelul UE, propunerea ar fi în conformitate cu obiectivele Directiva 2007/46/CE
privind omologarea autovehiculelor și remorcilor acestora, precum și
a sistemelor, componentelor și unităților tehnice separate
destinate vehiculelor respective. Pe această bază, propunerea ar fi
în concordanță cu obiectivul UE de a asigura un nivel ridicat de
siguranță rutieră în ceea ce privește autovehiculele.
2.           REZULTATELE
CONSULTĂRILOR CU PĂRȚILE INTERESATE ȘI ALE EVALUĂRILOR
IMPACTULUI
 ·                         Consultarea părților interesate 
 În cadrul elaborării propunerii, Comisia Europeană a consultat părțile interesate. Au existat consultări generale prin intermediul grupului de lucru informal al CEE-ONU privind privind coliziunea laterală cu un stâlp din cadrul Grupului de lucru pentru securitatea pasivă (GRSP), precum și o diseminare de informații și discuții ulterioare în cadrul Comitetului tehnic – Autovehicule în cursul elaborării Regulamentului tehnic mondial privind coliziunea laterală cu un stâlp și a noului proiect ulterior de regulament CEE-ONU, precum și a oricărui proiect de amendament aferent pe baza Regulamentului tehnic mondial. ·                         Evaluarea impactului Întrucât nu există dispoziții în vigoare în domeniul propunerii care să fie relevante în acest moment, se efectuează o evaluare a impactului dacă măsurile propuse urmează să fie puse în aplicare la nivelul UE în mod obligatoriu. 
3.           ELEMENTELE JURIDICE ALE
PROPUNERII
·                        
Rezumatul acțiunii propuse
Propunerea definește poziția Uniunii
în ceea ce privește votarea noului proiect de regulament CEE-ONU privind
omologarea vehiculelor în ceea ce privește performanța lor la
coliziunea laterală cu un stâlp, precum și a proiectului de
amendament la acest nou proiect de regulament CEE-ONU.
·                        
Temei juridic
Temeiul juridic al acestei propuneri este
articolul 114 coroborat cu articolul 218 alineatul (9) din
Tratatul privind funcționarea Uniunii Europene.
·                        
Principiul subsidiarității
Cerințele generale privind siguranța
autovehiculelor sunt deja armonizate la nivelul Uniunii. Noile dispoziții
pot fi introduse în completarea normelor în vigoare în viitor, în conformitate
cu decizia Parlamentului European și a Consiliului. Votul în favoarea
instrumentelor internaționale, cum ar fi proiectele de regulamente CEE-ONU
și posibila lor încorporare în sistemul Uniunii pentru omologarea de tip a
sistemelor utilizate la bordul autovehiculelor nu pot fi realizate decât la
nivelul Uniunii. Acest fapt nu doar previne fragmentarea pieței interne,
ci asigură și un nivel uniform al standardelor în materie de
siguranță în întreaga UE. Totodată, se obțin avantaje
legate de economiile de scară: se pot realiza produse pentru întreaga
piață a Uniunii și chiar pentru piața internațională,
în loc ca acestea să fie adaptate pentru a obține omologarea de tip
națională pentru fiecare stat membru.
Prin urmare, propunerea respectă
principiul subsidiarității.
·                        
Principiul proporționalității
Propunerea respectă principiul
proporționalității dat fiind că nu depășește
ceea ce este necesar în vederea atingerii obiectivului garantării unei
bune funcționări a pieței interne, permițând, în
același timp, un nivel înalt de protecție și siguranță
publică.
·                        
Alegerea instrumentelor
În conformitate cu articolul 218 alineatul (9)
din TFUE, este necesar să se recurgă la o decizie a Consiliului
pentru a stabili pozițiile care trebuie adoptate în numele Uniunii în
cadrul unui organism creat printr-un acord internațional.
4.           IMPLICAȚIILE BUGETARE
Propunerea nu are nicio implicație pentru
bugetul Uniunii.
2014/0314 (NLE)
Propunere de
DECIZIE A CONSILIULUI
de stabilire a poziției care
urmează să fie adoptată în numele Uniunii în cadrul comitetului
administrativ al Comisiei Economice pentru Europa a Organizației
Națiunilor Unite cu privire la noul proiect de regulament privind
coliziunea laterală cu un stâlp și privind proiectul de amendament la
noul regulament privind coliziunea laterală cu un stâlp
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 114, coroborat cu
articolul 218 alineatul (9),
având în vedere propunerea Comisiei Europene,
întrucât:
(1)       Prin Decizia 97/836/CE a
Consiliului[7],
Uniunea a aderat la Acordul Comisiei Economice pentru Europa a
Organizației Națiunilor Unite (CEE-ONU) privind adoptarea de
specificații tehnice uniforme pentru vehicule cu roți, echipamente
și componente care pot fi montate și/sau folosite la vehicule cu
roți și condițiile pentru recunoașterea reciprocă a
omologărilor acordate pe baza acestor specificații („Acordul revizuit
din 1958”).
(2)       Cerințele standardizate
din noul proiect de regulament CEE-ONU referitor la dispozițiile uniforme
privind omologarea vehiculelor în ceea ce privește performanța lor la
coliziunea laterală cu un stâlp[8],
precum și proiectul de amendament la noul proiect de regulament CEE-ONU
privind dispozițiile uniforme referitoare la omologarea vehiculelor în
ceea ce privește performanța la coliziunea laterală cu un stâlp[9] sunt menite să
înlăture barierele tehnice din calea comerțului cu autovehicule
și componentele acestora între părțile contractante la „Acordul
revizuit din 1958 și să garanteze că aceste vehicule și
componente oferă un nivel ridicat de siguranță și
protecție.
(3)       Este adecvat să se
stabilească poziția care urmează să fie adoptată în
numele Uniunii în cadrul comitetului administrativ al Acordului revizuit din 1958
în legătură cu adoptarea proiectului respectiv de regulament CEE-ONU,
ADOPTĂ PREZENTA DECIZIE: 
Articol unic
Poziția care urmează să fie
adoptată în numele Uniunii în cadrul comitetului administrativ al
Acordului revizuit din 1958 este de a vota în favoarea noului proiect de
regulament CEE-ONU nou referitor la dispozițiile uniforme privind
omologarea vehiculelor în ceea ce privește performanța lor la
coliziunea laterală cu un stâlp, astfel cum figurează acesta în
documentul ECE TRANS/WP.29/2014/79, precum și a proiectului de amendament
la noul proiect de regulament CEE-ONU privind dispozițiile uniforme
referitoare la omologarea vehiculelor în ceea ce privește performanța
lor la coliziunea laterală cu un stâlp, astfel cum figurează acesta
în documentul ECE TRANS/WP.29/2014/80.
Adoptată la Bruxelles,
                                                                       Pentru
Consiliu
                                                                       Președintele
[1]               Decizia Consiliului din 27 noiembrie 1997 în vederea
aderării Comunității Europene la Acordul Comisiei Economice
pentru Europa a Organizației Națiunilor Unite privind adoptarea
specificațiilor tehnice uniforme pentru vehicule cu roți, echipamente
și componente care pot fi montate și/sau folosite la vehicule cu
roți și condițiile pentru recunoașterea reciprocă a
omologărilor acordate pe baza acestor specificații („Acordul revizuit
din 1958”) ( JO L 346, 17.12.1997, p. 78).
[2]               Document CEE TRANS/WP.29/2014/79 al CEE-ONU.
[3]               Document CEE TRANS/WP.29/2014/80 al CEE-ONU.
[4]               Decizia 14675/13 a Consiliului din 11 octombrie 2013
privind poziția care urmează să fie adoptată în numele
Uniunii Europene în cadrul comitetelor corespunzătoare ale Comisiei
Economice pentru Europa a Organizației Națiunilor Unite cu privire la
adaptarea la progresul tehnic a Regulamentelor nr. 3, 4, 5, 6, 7, 10, 12, 14, 16,
17, 19, 23, 31, 37, 38, 43, 48, 49, 50, 51, 54, 67, 69, 70, 77, 83, 87, 91, 94,
95, 98, 99, 100, 101, 103, 107, 110, 112, 113, 115, 117, 119, 121, 123, 128
și 129 în ceea ce privește o propunere de amendamente la
Rezoluția consolidată privind construcția vehiculelor (R.E.3),
precum și adoptarea unei propuneri de regulament tehnic mondial privind
coliziunea laterală cu un stâlp și cu privire la adaptarea unei
propuneri pentru un regulament tehnic mondial privind pneurile.
[5]               JO L 200, 31.7.2009, p. 1.
[6]               JO L 313, 30.11.2007, p. 1.
[7]               Decizia Consiliului din 27 noiembrie 1997 în vederea
aderării Comunității Europene la Acordul Comisiei Economice
pentru Europa a Organizației Națiunilor Unite privind adoptarea
specificațiilor tehnice uniforme pentru vehicule cu roți, echipamente
și componente care pot fi montate și/sau folosite la vehicule cu
roți și condițiile pentru recunoașterea reciprocă a
omologărilor acordate pe baza acestor specificații („Acordul revizuit
din 1958”) ( JO L 346, 17.12.1997, p. 78).
[8]               Document CEE TRANS/WP.29/2014/79 al CEE-ONU.
[9]               Document CEE TRANS/WP.29/2014/80 al CEE-ONU.